arnastofnun/IGC-2024 huggingface dataset:
Ís

Ís eða klaki er vatn í föstu formi. Hamskiptin eiga sér stað þegar vatn í vökvaformi er kælt niður fyrir 0 °C (273,15 K, 32 °F) við staðalþrýsting. Ís getur myndast við hærri hitastig við aukinn þrýsting, og helst sem vökvi eða gufa niður að -30 °C við lægri þrýsting. Ís sem myndaður er við hærri þrýsting hefur öðruvísi kristallagerð heldur en venjulegur ís.

Ís, vatn og gufa geta verið til saman við þrípunktinn, sem að fyrir þetta kerfi er 273,16 K og þrýstingur 611,73 Pa.

Óvenjulegt séreinkenni íss við eina loftþyngd er það að fasta formið er um 8% minna þétt en vatn í vökvaformi. Ís hefur eðlismassann 0,917 g/cm³ við 0 °C, en vatn 0,9998 g/cm³ við sama hitastig. Vatn er þéttast, nákvæmlega 1,00 g/cm³ við 4 °C og verður minna þétt er vatnssameindirnar byrja að mynda sexhyrnda ískristalla er hitastigið fellur niður í 0 °C (Til gamans má geta að orðið „kristall“ á uppruna sinn í gríska orðinu yfir frost). Þetta kemur af því að vetnistengingar myndast milli vatnssameindanna, sem að raða upp sameindunum á óhagkvæmilegri hátt (eftir rúmmáli) þegar vatnið er frosið. Þetta veldur því að ís flýtur á vatni, sem að er mikilvægur þáttur í veðurfari Jarðar.

Sem kristallskennt fast efni, er ís talinn sem steinefni.
Skallagrímur

Skallagrímur er íþróttafélag í Borgarnesi, stofnað 3. desember 1916. Íþróttadeildir skallagríms eru kraftlyftingar, körfubolti, knattspyrna og badminton.
Lundamítill

Lundamítill (fræðiheiti: "Ixodes uriae") eða lundalús er blóðmítill (Ixodida) sem lifir á sjófuglum. Á Íslandi hefur lundamítill fundist á lunda, teistu, langvíu, máfum, stormsvölu, sjósvölu, skrofu, skörfum og æðarfuglum og á mönnum. Lundamítill hefur í daglegu máli verið kallaður lundalús en hann er ekki eiginleg lús, hann er áttfætla en ekki skordýr og er skyldur skógarmítli. Lundamítill er dæmigerður blóðmítill og eru munnlimir sérhæfðir til að stinga í húð og með hökum til að festast. Aftan við höfuðið er harður skjöldur en annars er líkami dýrsins linur og getur þanist gríðarmikið út þegar hann fyllist af blóði og getur lundamítillinn þá margfaldað þyngd sína. Það er erfitt og óráðlegt að losa lundamítill úr stungusári með að toga í hann en algeng húsráð eru að fara í heitt bað eða bera steinolíu, spritt eða joð á mítilinn og svæðið í kring til að drepa hann.

Veirurannsóknir í Breiðafirði og í Grímsey á 9. áratug síðustu aldar leiddu í ljós að lundamítlar bera nokkrar mismunandi veirur á milli fugla.
Elsa Lára Arnardóttir

Elsa Lára Arnardóttir (f. 30. desember 1975) er fyrrverandi þingmaður Framsóknarflokksins. Hún sat á Alþingi fyrir Norðvesturkjördæmi frá 2016-2017. Elsa er gift Rúnari Geir Þorsteinssyni rafiðnfræðingi og eiga þau tvö börn.

Elsa Lára lauk stúdentsprófi frá FVA og er með B.Ed.- grunnskólakennarapróf KHÍ 2005. Hún hefur starfað við fiskvinnslu, verið ritari og leiðbeinandi í grunnskóla, fulltrúi Tryggingastofnunar ríkisins, grunnskólakennari við Brekkubæjarskóla og Heiðarskóla í Hvalfjarðarsveit.

Hún var varabæjarfulltrúi í bæjarstjórn Akraness, sat í fulltrúaráði Heimilis og skóla, í stjórn Akranesstofu, varamaður í fjölskyldu- og bæjarráði Akraness og sat í forystu fyrir foreldrahóp foreldra einhverfra barna á Akranesi og nágrenni.

Elsa Lára hefur setið í allsherjar- og menntamálanefnd, stjórnskipunar- og eftirlitsnefnd, velferðarnefnd og verið formaður Íslandsdeildar þings Öryggis- og samvinnustofnunar Evrópu. Hún sat einnig í efnahags- og viðskiptanefnd 2016-2017.
Vilhjálmur Bjarnason

Vilhjálmur Bjarnason (f. 20. apríl 1952) er íslenskur viðskiptafræðingur og fyrrverandi þingmaður fyrir Sjálfstæðisflokkinn.

Merkir áfangar.

Strunsaði út af fundi Stjórnskipunar- og eftirlitsnefndar Alþingis eftir að hafa fengið svar sem hann var ósammála.
Reiðhjallavirkjun

Reiðhjallavirkjun er vatnsaflsvirkjun á Vestfjörðum. Hún var stofnuð árið 1958 og afl hennar er 520 KW. Eigandi Reiðhjallavirkjunar er Orkubú Vestfjarða.

Fyrstu framkvæmdir hófust á vegum Hólshrepps sumarið 1929, með stíflugerð fyrir 0,05 Gl inntakslón uppi á Reiðhjalla. Reiðhjalli er 330 metra yfir sjávarmáli og steypuefni var flutt neðan frá, fyrst með bíl fram að Syðradalsvatni og þar var efnið sett í sekki og flutt með pramma yfir vatnið í Gilsodda en áður hafði ós vatnsins verið stíflaður til að hækka vatnsborðið svo pramminn flyti þegar hann var hlaðinn. Frá Gilsodda voru sekkirnir fluttir að rótum Reiðhjalla og svo á klakki (á hestum) upp að stíflustæðinu. Ekki tókst þá að ljúka við virkjunina vegna fjárskorts og virkjunin komst ekki í gagnið fyrr en 30 árum seinna. Þann 8. mars 1958 var Fossárvirkjun, eða Reiðhjallavirkjun eins og hún er nefnd í dag, tekin formlega í notkun.

Heildarlengd stíflunnar er 350 m, þar af 30 m. steinsteypt, með mestu hæð 5,5 m. Yfirfallið er í 333 metrum yfir sjávarmáli. Sett afl var 400 kW með hverfli af Pelton-gerð. Raunfallhæð við fullt álag var um 292 m og rennslið við sama álag 0,177 m3/s. Fyrsti rafveitustjóri virkjunarinnar var Jóhann Líndal og vélstjóri sem sinnti öryggisvöktum var Kjartan Guðjónsson frá Bolungarvík. Orkubú Vestfjarða hefur rekið virkjunina frá árinu 1978 og hefur framleiðslan verið um 2,9 GWh á ári. Mikið lindarrennsli skýrir góða nýtingu, því vatnasviðið er ekki nema 0,8 km2.

Sumarið 1989 bilaði rafalinn í virkjuninni og var endurnýjaður og var vinnu við stífluhús og endurbætur á stíflu lokið í ágúst 1991.
Steindyr í Svarfaðardal

Steindyr er bær í Svarfaðardal og stendur í miðjum dal vestan megin Svarfaðardalsár, um 10 km frá Dalvík. Bærinn er fremsti (innsti) bær í Tjarnarsókn. Þverá fellur úr Þverárdal, um Steindyragil niður hlíðina ofan við Steindyr og rennur síðan niður með túninu. Í gilinu er Steindyrafoss og sést frá þjóðveginum ofan við Steindyr. Gljúfrið myndar einskonar steindyr í fjallið og eftir því heitir bærinn. Búið hefur verið á Steindyrum frá alda öðli. Bærinn er nefndur í Svarfdæla sögu. Þar bjó Gríss gleðill og Sigríður kona hans en hún var systir Klaufa Hafþórssonar. Í dag er stórt kúabú á Steindyrum.

Hermann Pálsson (1921-2002), fræðimaður og þýðandi og lengi prófessor í íslenskum fræðum við Edinborgarháskóla, var ættaður frá Steindyrum.
Hérasótt

Hérasótt (fræðiheiti: "Tularemia") er alvarlegur smitsjúkdómur sem stafar af bakteríunni Francisella tularensis. Hérasótt getur smitast á milli dýra (lítilla nagdýra) og manna. Smitleiðir geta verið skordýrabit eða innöndun eða snerting við smitefni. Talin er hætta á að þessari bakteríu sé beitt í sýklahernaði. Meðgöngutími er 2-14 dagar.
Bólstaðarhlíð

Bólstaðarhlíð er bær í Austur-Húnavatnssýslu, gamalt höfuðból, kirkjustaður og um tíma prestssetur. Bærinn stendur í mynni Svartárdals, þar sem hann sveigir til vesturs yfir í Langadal, og telja margir að þar sé Ævarsskarð hið forna, sem talað er um í Landnámabók. Bólstaðarhlíð er ýmist talin heyra til Svartárdal eða Langadal. Þar er veðursælt og snjólétt og þar var lengi stærsta tún í sýslunni.

Hringvegurinn liggur framhjá Bólstaðarhlíð og upp á Vatnsskarð um Bólstaðarhlíðarbrekku, öðru nafni Botnastaðabrekku. í landi Bólstaðarhlíðar er félagsheimilið Húnaver.

Kirkja hefur verið í Bólstaðarhlíð frá fornu fari og var henni áður þjónað frá Bergsstöðum en árið 1970 var Bólstaðarhlíðarprestakall stofnað og prestsbústaður reistur í landi Bólstaðarhlíðar. Undir prestakallið heyrðu kirkjur á Bergsstöðum í Svartárdal, Auðkúlu, Svínavatni og Holtastöðum í Langadal auk Bólstaðarhlíðarkirkju. Prestakallið var lagt niður 2001 og er kirkjunni nú þjónað af Skagastrandarpresti. Núverandi kirkja var vígð árið 1889.

Í Bólstaðarhlíð bjó sama ættin, Bólstaðarhlíðarætt eldri, í um 300 ár, frá 1528-1825. Síðastur af þeirri ætt til að búa í Bólstaðarhlð var séra Björn Jónsson (1749-1825). Hann átti níu dætur og var mjög kynsæll og kallast afkomendur hans Bólstaðarhlíðarætt yngri.
142. löggjafarþing

142. löggjafarþing Alþingis var sett 6. júní 2013 og stóð yfir til 1. október sama ár vegna bráðabirgðaákvæðis við þingsköp sem samþykkt var á því löggjafarþingi. Það var fyrsta setta löggjafarþingið eftir Alþingiskosningar 2013. Níu kærur bárust kjörbréfanefnd sem telst mikið miðað við fyrri kosningar. Nefndin mælti með því að farið yrði í að bæta kosningalögin og með því að alþingi samþykki að kosningarnar og kjörbréfin skyldu teljast gild. Einar Kristinn Guðfinnsson var kjörinn þingforseti. Þingnefndir voru skipaðar án atkvæðagreiðslu.

Þingflokkar.

Á þinginu voru Framsóknarflokkurinn (19 þingmenn) og Sjálfstæðisflokkurinn (19 þingmenn) í ríkisstjórn en aðrir flokkar á þinginu voru Björt framtíð (6 þingmenn), Píratar (3 þingmenn), Samfylkingin (9 þingmenn) og Vinstrihreyfingin – grænt framboð (7 þingmenn). Tveir síðastnefndu þingflokkarnir mynduðu ríkisstjórn á fyrra kjörtímabili. Björt framtíð og Píratar voru stofnuð árið áður og höfðu því ekki boðið sig áður fram til Alþingis.

Merkileg frumvörp og þingsályktunartillögur á þinginu.

Aðgerðir vegna skuldavanda heimila á Íslandi - 9. mál.

Þann 11. júní lagði forsætisráðherra fram tillögu til þingsályktunar sem kvað á um 10 liða aðgerðaáætlun með það að markmiði að „taka á skuldavanda heimila á Íslandi“ sem varð til vegna efnahagskreppunnar sem hófst árið 2008. Þá var tilgreint í áætluninni hvaða ráðherra færi með hvern lið áætlunarinnar. Þó þingmenn væru almennt fylgjandi því að slík aðgerðaáætlun yrði sett voru margir ósáttir við sum útfærsluatriði hennar. Fjórar breytingartillögur voru lagðar fram en allar felldar. Þingsályktunartillagan var síðan samþykkt sem þingsályktun þann 28. júní með 31 atkvæði.

Ríkisútvarpið, fjölmiðill í almannaþágu - 11. mál.

Mennta- og menningarmálaráðherra lagði fram þann 11. júní frumvarp sem kvað á um að Alþingi „[skyldi] tilnefna, með hlutbundinni kosningu, sjö menn og jafnmarga til vara“ sem yrðu síðan kosnir í stjórn RÚV. Frumvarpið mætti mikilli andstöðu með ásökunum um að stjórnarflokkarnir vildu að stjórn fjölmiðilsins myndi ráðast af þingmeirihluta á Alþingi á hverjum tíma og myndi hún því vera talsvert pólitískari en samþykkt. Þá var ríkisstjórnin einnig gagnrýnd fyrir að vilja breyta fyrirkomulagi sem var samþykkt á þinginu fáeinum mánuðum áður, þann 20. mars, og ekki hafi verið komin reynsla á það.
Útisetur

Útisetur. Samband geðlækninga, bókmennta og siðmenningar er bók um ritdeilu frönsku heimspekinganna Michels Foucaults og Jacques Derrida um gildi sturlunar í menningu Vesturlanda þar sem tekist er á um forsendur vestrænnar skynsemi, tengsl listar og brjálsemi, stöðu geðlækninga og ystu mörk tungumálsins. Ritstjóri bókarinnar er Matthías Viðar Sæmundsson.

Nafn bókarinnar er sótt í Jónsbók en þar er talað um óbótamenn sem líflátnir voru fyrir „fordæðu ok forneskjuskap ok spáfarir allar ok útisetur at vekja tröll upp eðr fremja heiðni“.
Agnes Monica

Agnes Monica Mulljoto (f. 1. júlí 1986) er indónesísk söngkona. Hún hóf feril sinn í skemmtanabransanum sem barnasöngvari sex ára að aldri. Agnes hefur gefið út þrjár plötur.
Flug Loftleiða LL 001

Flug Loftleiða nr. LL 001 var leiguflug Loftleiða sem brotlenti við aðflug að flugvellinum í Colombo í Sri Lanka þann 15. nóvember 1978. Mikið þrumuveður var á svæðinu á þeim tíma og lenti flugvélin í kókospálmaakri um 6 kílómetrum frá flugvellinum. 183 létust en 79 lifðu af og er talið að þetta hafi verið mesta slys sem hafi átt sér stað í íslenskri flugsögu. Stjórnvöld í Sri Lanka gáfu út skýrslu um slysið þar sem stóð að orsökin væri líklega sú að áhöfnin hefði ekki farið eftir réttum aðflugsferlum. Íslensk og bandarísk stjórnvöld voru ekki á sama máli og vildu meina að orsökin hefði legið í biluðum tækjabúnaði á flugvellinum og einnig vegna flugstjórnar.
Fornenska

Fornenska ("Englisc") var germanskt tungumál sem varð til úr máli Saxa og Engla, sem komu til Englands nokkru eftir að Rómverjar hurfu þaðan. Saxar og Englar komu frá Neðra-Saxlandi og Slésvík.

Þróun.

Germanskur uppruni.

Mestu áhrif að mótun fornensku í orðaforða og myndun setninga komu frá arfleifð germanskra mála.

Eins og mörg germönsk mál var sterk fallbeyging í fornensku. Hún beygðist í fjórum föllum; nefnifalli, þolfalli, þágufalli, eignarfalli. Auk þess var tækisfall stundum notað í fornensku.

Fornenskar bókmenntir.

Merkar bókmenntir eru til á fornensku, t.d. Bjólfskviða. Meðal helstu rithöfunda má nefna Alfreð mikla, öðru nafni Elfráð ríka og Ælfric eða Elfrík munk.

Fornenska og íslenska.

Fornensku svipar til nútíma íslensku að mörgu leyti en nútíma enska varð fyrir miklum áhrifum frá frönsku eftir að Normannar náðu völdum á Englandi 1066.

Fyrir neðan er tafla með nokkrum dæmum um skyldleika málanna:

Faðir vor:
Einar Jónsson (aðgreining)

Einar Jónsson getur átt við:
Samsung

Samsung er suður-kóresk samsteypa með höfuðstöðvar í Samsung Town í Seoul. Fyrirtækið samanstendur af nokkrum dótturfyrirtækjum en flest þeirra eru rekin undir merkinu "Samsung". Það er stærst svokallaðra "chaebol"-fyrirtækja, sem er kóreskt heiti á þessari tegund samsteypa.

Samsung var stofnað sem verslunarfyrirtæki árið 1938 af Lee Byung-chul. Á næstu þremur áratugunum sem fylgdu óx fyrirtækið og hóf starfsemi á nokkrum nýjum sviðum, meðal annars matarvinnslu, vefnaðariðnaði, tryggingu og smásölu. Samsung fór í rafmagnstækjaiðnaðinn á seinniparti sjöunda áratugarins og fór í byggingar- og skipasmíðaiðnaðina á áttunda áratugnum. Velgengni Samsung í þessum iðnuðum leiddi til mikils vaxtar þess næstu árin. Eftir dauða Byung-chuls árið 1981 var fyrirtækinu skipt upp í fjóra hluta: Samsung Group, Shinsegae Group, CJ Group og Hansol Group. Í byrjun tíunda áratugarins byrjaði Samsung að alþjóðavæða starfsemi sína og rafmagnstæki eru orðin helsta tekjuöflunarleið þess.

Samsung hefur mikil áhrif á stjórnmál, fjölmiðla og menningu Suður-Kóreu. Fyrirtækið hefur gegnt mikilvægu hlutverki í efnahagsvexti Suður-Kóreu og saman framleiða Samsung-fyrirtækin um það bil fimmtung allra útflutningsvara landsins.
Harrods

Harrods er deildaverslun við Brompton Road í hverfinu Knightsbridge í London. Versluninni er skipt upp í 330 deildir og nær yfir allt að 90.000 m2. Því er Harrods stærsta deildaverslun í Evrópu. Önnur stærsta verslun í Bretlandi er Selfridges en hún er aðeins 50.000 m2 að flatarmáli. Til samanburðar er þriðja stærsta verslun Allders í Croydon en hún nær yfir 46.000 m2. Önnur stærsta deildaverslun í Evrópu er KaDeWe í Berlín sem er 60.000 m2 að flatarmáli.

Harrods var stofnuð árið 1834 af Charles Henry Harrod. Verslunin hefur verið á sinni núverandi staðsetningu síðan 1849. Auk verslunarinnar eru banki, fasteignasali og einkaflugfélag rekin undir merkinu Harrods. Árið 1914 var verslun opnuð í Buenos Aires en hún var seld árið 1922 og henni lokað árið 2011. Til stendur að opna þessa verslun aftur.

Síðan 1974 hafa þrjár sprengjur verið sprengdar í versluninni. Síðasta skiptið sem sprengjur voru sprengdar misstu sex manns lífið. Norður-írsku hryðjuverkasamtökin IRA stóðu á bak við árásin.
Bob Woodward

Robert Upshur „Bob“ Woodward (f. 26. mars, 1943) er bandarískur rannsóknarblaðamaður. Hann hefur starfað við "Washington Post" frá 1971. Hann er þekktastur fyrir að hafa samið fyrstu fréttirnar um Watergate-hneykslið ásamt Carl Bernstein árið 1972.
Imperatorin

Imperatorin er efni sem hefur verið einangrað úr nokkrum jurtum m.a. úr hvannafræjum. Það örvar t.d. sjálfstýrðan frumudauða eða apoptosis og hindrar þannig fjölgun krabbameinsfruma.
Taska

Taska er ílát, yfirleitt með handföngum eða ólum, sem notuð er til að bera hluti. Töskur eru yfirleitt gerðar úr vefnaði, leðri eða svipuðu efni. Til eru ýmiss konar töskur, til dæmis handtöskur, skjalatöskur, ferðatöskur og tölvutöskur. Handtöskur eru oftast úr sveigjanlegu efni þar sem skjalatöskur eru venjulega gerðar úr hörðu efni sem er þá þakið vefnaði eða leðri. Ferðatöskur geta annað hvort verið harðar eða mjúkar, og eru í dag oft með hjólum auk handfanga, sem auðveldar manni að bera þær.
Hellisheiði

Hellisheiði er heiði sunnan Henglafjalla, sem markast af Hurðaráss frá Núpafjalli, Hengladalaá í austri, en Litla- og Stóra-Skarðsmýrarfjalli í norðri. Í vestur nær hún að Reykjafelli og Lakahnúkum og í suður frá Hverahlíð að Hlíðarhorni og um Hurðarásvötn að Hurðarási. Kambar taka við þar sem hallar niður í Ölfus að austanverðu. Heiðin er víðast eldbrunnin og hraunin eru að mestu vaxin mosa og lyngi. Yngsta hraunið er talið hafa runnið frá 6 km langri sprungu árið 1000. Um Hellisheiði er fjallvegur milli Hveragerðar og Reykjarfells, sem Suðurlandsvegur (Þjóðvegur 1) liggur um. Heiðin er 374 metra há.

Vegur hefur legið um heiðina um aldir. Gamla hraungatan sem liggur yfir heiðina fór niður af henni vestan megin í Hellisskarði upp af Kolviðarhóli. Akvegur var fyrst gerður um heiðina um aldamótin 1900 og lá vegurinn þá niður af heiðinni austanmegin niður Kambana í ótal beygjum og hlykkjum. Vegurinn var lagaður til á fjórða áratugnum og hélst í því vegstæði þar til ákveðið var að fara í að gera fullkominn malbikaðan veg yfir heiðina, sem lagður var á árunum 1970-1972. Vegurinn var þá byggður upp með klifurreinum í brekkum sem þóttu nýstárlegar á Íslandi á þeim árum. Á árunum 2013-2015 er áætlað að fara í að breikka veginn um heiðina í 2+1 veg og aukaakrein bætt við veginn í Kömbunum á leið niður.

Skíðaskálinn í Hveradölum er staðsettur nálægt veginum þar sem hann liggur um Hveradalabrekku. Leiðin um Þrenglsaveg er yfirleitt snjólétt og því er hún notuð sem varaleið að vetri. Enginn hellir er á Hellisheiði og ekki er vitað hví hún heitir svo.
Gjaldeyrishöft

Gjaldeyrishöft eru takmarkanir sem settar eru á flutning og/eða notkun fjármagns í ákveðnum gjaldmiðlum innan, til og/eða frá tilteknu svæði.

Almennt hefur ekki ávallt verið gerður skýr greinarmunur á gjaldeyrishöftum og þeim fjármagnshöftum sem voru innleidd á Íslandi 28. nóvember 2008 í kjölfar bankahrunsins 2008. Árið 2017, þann 14. mars, voru gjaldeyrishöftin á Íslandi afnumin að verulegu leyti.
NCS

NCS (skammstöfun fyrir "Natural Color System" eða „náttúrulega litakerfið“) er staðlað litakerfi sem sænska fyrirtækið Skandinaviska Färginstitutet AB gefur út. Kerfið byggist á gagnlitakenningu þýska lífeðlisfræðingsins Ewald Hering. Í kerfinu eru því þrjú andstæðupör frumlita: hvítur og svartur, grænn og rauður, blár og gulur. Kerfið er talið lýsa því betur hvernig fólk upplifir liti en einfaldari litakerfi eins og RGB.

Notkun NCS-kerfisins er algengust fyrir litaprufur í málningu, í hönnun og arkitektúr. Það er notað sem opinber litastaðall í nokkrum löndum.

Tvö dæmi um litagildi í NCS-kerfinu (litirnir í sænska fánanum):
Jóhann Berg Guðmundsson

Jóhann Berg Guðmundsson (f. 27. október 1990) er íslenskur knattspyrnumaður sem spilar fyrir Burnley F.C. í ensku úrvalsdeildinni. 6. september í leik með landsliðinu skoraði Jóhann þrennu gegn Sviss og var sá fyrsti til þess að skora þrennu fyrir íslenska landsliðið í 13 ár. Jóhann lék alla leiki Íslands á EM í knattspyrnu í Frakklandi 2016. Sama ár fór hann frá Charlton Athletic til Burnley F.C.. Tímabilið 2019-2020 var Jóhann að mestu plagaður af meiðslum.
Mouvement panique

Mouvement panique („paníska hreyfingin“) var samband listamanna sem Fernando Arrabal, Alejandro Jodorowsky og Roland Topor ásamt fleirum stofnuðu í París árið 1962. Hreyfingin var stofnuð sem viðbragð við því hvað súrrealisminn var orðinn viðurkenndur. Listamennirnir reyndu því að skapa áhrif með því að ganga fram af fólki með óvæntum og oft ruglingslegum gjörningum. Þeir voru undir áhrifum frá Antonin Artaud og leikhúsi grimmdarinnar. Meðal þess sem þeir gerðu var að krossfesta hænur, skera gæsir á háls, setja upp risastóra vagínu og leika morð á rabbína.

Jodorowsky gerði kvikmyndina "Fando y Lis" eftir leikriti Arrabals árið 1968 og Arrabal og Topor unnu saman að kvikmyndinni "Viva la muerte" árið 1971. Jodorowsky leysti hópinn formlega upp árið 1973 eftir að Arrabal gaf út ritgerðina "Le panique".
Norrænu barnabókaverðlaunin

Norrænu barnabókaverðlaunin eru bókmenntaverðlaun sem Félag norrænna skólasafnvarða veittu árlega frá 1985 en á tveggja ára fresti frá 2007. Verðlaunin voru afhent í síðasta sinn árið 2013, árið sem Barna- og unglingabókmenntaverðlaun Norðurlandaráðs voru veitt í fyrsta sinn.
Montjú

Montjú (fornegypska: "mntw") var stríðsguð með fálka- eða nautshöfuð í fornegypskum trúarbrögðum. Montjú var höfuðguð Þebu þar til Amon tók sæti hans á tímum Nýja ríkisins. Hann var áfram dýrkaður sem stríðsguð og herskáir faraóar kenndu sig við hann.

Í Medamud nálægt Þebu var Montjúhofið grafið upp af franska fornleifafræðingnum Fernand Bisson de la Roque frá 1925. Elsti hluti svæðisins er talinn vera frá tímum Gamla ríkisins en sá yngsti frá tímum Ptólemajaríkisins.
Skype

Skype er forrit sem byggist á VoIP-símaþjóni. Forritið var skrifað af höfundum P2P skráardeilingarforritsins Kazaa, Janus Friis og Niklas Zennström.

Hægt er að nota Skype til IP-símasamskipta milli tveggja tölva, eða á milli tölvu og síma.

Skype er til á Windows 7/11, Linux, iOS, Android, MacOS
Staðfang

Staðfang er hugtak sem gefur upplýsingar um staðsetningu áfangastaða, svo sem heimila, fyrirtækja og opinna svæða. Orðið Staðfang er þýðing á enska hugtakinu Address, sem vanalega er þýtt sem heimilisfang, en Staðfang hefur víðari merkingu en heimilisfang, þó́ eðli hugtakanna sé́ svipað.

Staðfang er samsett úr þremur þáttum; staðvísi, staðgreini og staðsetningu.

Þáttunum má lýsa svona:
Jamie Kennedy

James Harvey „Jamie“ Kennedy (fædd 1970) er bandarískur gamanleikari.
Chris Kattan

Christopher Lee „Chris“ Kattan (fæddur 1970) er bandarískur leikari og gamanleikari.
Jonah Hill

Jonah Hill Feldstein (fæddur 1983), þekktur sem Jonah Hill, er bandarískur leikari og gamanleikari.
Napata

Napata var borg í Núbíu á vesturbakka Nílar nálægt nútímabænum Karima í norðurhluta Súdan. Borgin var stofnuð af egypska faraónum Tútmósis 3. á 15. öld f.Kr. nálægt fjallinu Jebel Barkal sem myndaði suðurlandamæri Egyptalands hins forna. Árið 1075 f.Kr. urðu æðstuprestar Amons í Þebu valdameiri en faraó í Efra Egyptalandi. Í kjölfarið molnaði ríkið og þriðja millitímabilið hófst. Á þeim tíma stofnuðu íbúar Núbíu sjálfstætt ríki, Kús, með Napata sem höfuðborg. Um þremur öldum síðar lögðu Núbíumenn Egyptaland undir sig og mynduðu 25. konungsættina. Assýringar bundu enda á yfirráð Núbíumanna yfir Egyptalandi en Kús lifði áfram sem sjálfstætt konungsríki í kringum borgirnar Napata og Meróe í margar aldir eftir það.
Alex Borstein

Alexandrea „Alex“ Borstein (fædd 1973) er bandarískur leikari og gamanleikari.
Óraddað tvívaramælt önghljóð

Með órödduðu tvívaramæltu önghljóði er átt við /f/ sem myndað er með báðum vörunum en ekki neðri vör og efri frammtönnum.

Málhljóð þetta er táknað sem „ɸ“ í IPA hljóðritunarstafrófinu.

Þetta er vissulega eitt af hinum fágætari málhljóðum ásamt til dæmis bakmæltu erri eða smellihljóðum hottintotta.

Óraddað tvívaramælt önghljóð í tungumálum.

Hér er upptalning á tungumálum þar sem hljóðið er notað.
Textavafri

Textavafri er vafri sem sýnir vefsíður í textaham og horfir þannig framhjá upplýsingum um leturgerðir, leturstærðir, liti, myndir, myndbönd og íforrit. Textavafrar geta því verið mun hraðvirkari en hefðbundnir margmiðlunarvafrar. Algengt er að nota textavafra á bak við talsetningarforrit fyrir blinda og sjónskerta.
W3m

w3m er frjáls textavafri sem styður töflur, ramma, SSL-tengingar, liti og myndir þar sem útstöðin býður upp á slíkt. Þrátt fyrir að vera textavafri reynir w3m að sýna vefsíðuna sem líkast hefðbundnum vafra.
Lynx (vafri)

Lynx er frjáls textavafri sem var upphaflega þróaður fyrir Unix-leg stýrikerfi. Hann var skrifaður af hópi tölvunarfræðinema við Kansasháskóla árið 1992, upphaflega fyrir Gopher-vöfrun. Hann er því elsti vafrinn sem enn er í almennri notkun. Hann styður margar samskiptareglur, þar á meðal Gopher, HTTP, HTTPS, FTP, NNTP og WAIS en ekki myndir, íforrit eins og Adobe Flash og er ekki með JavaScript-túlk.
Pennasaumur

Pennasaumur er japönsk útsaumsaðferð sem kölluð er „bunka shishu“ (文化刺繍) á japönsku. Þessi aðferð er fólgin í að nota sérstaka útsaumsnál og rayon þráð og búa til mynd með miklum smáatriðum sem líkjast olíumálverkum. Nálin líkist penna og er garninu þrýst niður í eða hamrað inn í efnið með oddinum en ekki dregin í gegn. Myndin sem sauma á eftir er forteiknuð á strigann.